Harri Moora

Harri Moora (sündinud Harry Mora, 2. märts 1900 Ehavere küla, Kuremaa vald – 2. mai 1968 Tallinn) oli eesti arheoloog, ajaloodoktor (1938) ja Eesti NSV Teaduste Akadeemia akadeemik (1957. aastast).

 Elulugu 
Aastatel 1908–1916 õppis ta Tartu Reaalkoolis. 1917. aastal astus Tartu Ülikooli arstiteaduskonda, 1918. aastal läks üle filosoofiateaduskonda. Avaldas 1918. aastal M. Amjärve varjunime all teose "Rahvusküsimusest".Maa Hääl : maarahva ajaleht, nr. 70, 18 juuni 1934

1921. aastast töötas ta abijõuna ja konservaatori kohatäitjana arheoloogia kabineti juures. Lõpetas ülikooli 1925. aastal mag. phil astmega muinasteaduste alal. Jäi pärast õpingute lõpetamist ülikooli juurde tööle. Töötas kaks aastat teadusliku stipendiaadina Helsingis kuni 1927 määrati arheoloogiaõppejõuks. 1929 sai muinasteaduse professori kohatäitjaks ja hiljem professoriksDekaanide valimised Tartu Ülikoolis - Uus Eesti, nr. 303, 6.11.1939. Aastatel 1930–1942 oli ta muinasteaduse õppetooli arheoloogiakabineti ja -muuseumi juhataja. Filosoofiateaduskonna dekaan.

1938. aastal kaitses ta Tartu Ülikoolis filosoofiadoktori väitekirja "Die Eisenzeit in Lettland bis etwa 500 n. Chr. 2. Teil: Analyse".Prof. H. Moora - uus filosoofia doktor. Postimees, 26. aprill 1938 1942. aasta algupoolel eemaldasid Saksa okupatsioonivõimud ta Tartu ülikoolist ja saatsid tööle Tallinna. 1944. aastal ta vahistati. Teise maailmasõja lõppedes jätkas ta tööd Tartu Riiklikus Ülikoolis, oli ajaloo-keeleteaduskonna arheoloogia kateedri juhataja 1944–1950.

Alates 1947. aastast kuni elu lõpuni töötas TA Ajaloo Instituudis arheoloogia (hiljem arheoloogia ja etnograafia) osakonna juhatajana. 1950. aastal heideti talle ette kodanlikku natsionalismi – ülikoolis kaotati arheoloogiakateeder.

Eesti NSV Teaduste Akadeemia liikmeks valiti ta 1957. aastal arheoloogia alal

1926. aastast Õpetatud Eesti Seltsi liige, aastail 1936–1950 Õpetatud Eesti Seltsi esimees. Ta oli ka Eesti Noorsoo Rahvusliku Liidu, üliõpilasseltsi Veljesto, Akadeemilise Hõimuklubi ja Eesti Kristliku Üliõpilasühingu asutajaid.

1958. aastast oli ta Rahvusvahelise Esi- ja Varase Ajaloo Teaduste Liidu alatise nõukogu liige.

Enn Tarvel on viidanud, et Harri Moora oli KGB agent.Enn Tarvel. KGB ei fabritseerinud agente. Sirp, 11. detsember 2009

 Teadustöö 
Harri Moora oli eesti muinasteaduse silmapaistvaim arendaja, uurinud Baltimaade rauaaega, eesti ja naaberrahvaste etnilist ajalugu ja ühiskondlik-majandusliku korra arenemist.

 Teoseid ja pubikatsioone 
 Eestlaste vabadusvõitlusest 700-ja aasta eest., Ajalooline Ajakiri nr 1/1922
Arheoloogilised väliuurimised Eesti NSV-s 1952. aastal. Eesti NSV Teaduste Akadeemia Toimetised kd 2 (1953) nr 1
Tallinna tekkimisest ja vanusest. Eesti NSV Teaduste Akadeemia Toimetised kd 2 (1953) nr 2
Eesti ja vene elemendid Eesti NSV kirdeosa elanikkonna materiaalses kultuuris. Eesti NSV TA Toimetised kd 2 (1953) nr 2
 Eestlaste, liivlaste ja lätlaste vaatest ristiusule nende kristianiseerimise algul., Ajalooline Ajakiri nr 3/1924
 Meie rahvuskultuuri küsimusi. Ilmamaa, 2003 (Eesti mõttelugu; 47) ISBN 9985770501

 Tunnustus 
1920 – Vabadusristi II liigi 3. järk (loobus)
1957 – Eesti NSV teeneline teadlane

 Isiklikku 
Harri Moora oli abielus etnoloog Aliise Mooraga, neil oli kuus last. Nende pojad olid arheoloog Tanel Moora, soomepoiss Rein Moora ja tütar geograaf Ann Marksoo. Tema lapselapsed on poliitik Jürgen Ligi, arheoloog Priit Ligi, luuletaja Katre Ligi, kaitseväelane Martin Herem, keskkonnateadlane Harri Moora ja kolonelleitnant Kristjan MooraRiina Mägi. Enne lapsed, siis teaduskarjäär. Vooremaa, 8. jaanuar 2011. Harri Moora õde Ellen oli abielus arhitekt Ott Puuraidiga.

 Viited 

 Välislingid 


Kategooria:Eesti arheoloogid
Kategooria:Eesti ajaloolased
Kategooria:Tartu Ülikooli ajaloo-keeleteaduskonna dekaanid
Kategooria:Tartu Ülikooli filosoofiateaduskonna dekaanid
Kategooria:Tartu Ülikooli filosoofiateaduskonna professorid
Kategooria:Eesti NSV Teaduste Akadeemia liikmed
Kategooria:Õpetatud Eesti Seltsi esimehed
Kategooria:2. Üksiku Jalaväepataljoni koosseis
Kategooria:Tartu Ülikooli filosoofiateaduskonna vilistlased
Kategooria:EYS Veljesto liikmed
Kategooria:Vabadusristi II liigi 3. järgu kavalerid
Kategooria:Vabadussõja veteranid
Kategooria:Eesti NSV teenelised teadlased
Kategooria:Ordeni "Austuse märk" kavalerid
Kategooria:Vana-Jaani kalmistule maetud
Kategooria:Sündinud 1900
Kategooria:Surnud 1968